**Vara visului ars**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub cerul de sânge, îl doare

tăcerea, ca într-un mormânt,

a visului care s-a frânt

în vara ce plânge și moare.

Copacul, puternic odată,

credința-n iubire-a pierdut

și simte un rece sărut

al toamnei ce i se arată.

Distrus de o vară fierbinte,

cu frunzele arse-n pârjol

și-n el doar cu sete și gol,

așteaptă un semn să-i alinte

durerea din suflet, și speră

ca trecerea-n alt anotimp

să-l facă să uite, în timp,

de vara ce-a pus frontieră

și-a ars, într-un mod nepermis,

credința-n iubire și vis.